ইংরাজি বলায় খুব একটা সাবলীল নন। ম্যাচের পর সম্প্রচারকারী টিভি চ্যানেলের সঞ্চালক সঞ্জয় মঞ্জরেকরের প্রশ্নের জবাব দেওয়ার জন্য অনুবাদক হিসাবে ডেকে নিলেন সতীর্থ বেদা কৃষ্ণমূর্তিকে।
সেই দীপ্তি শর্মা’ই মাঠে আবির্ভূত হন সম্পূর্ণ ভিন্ন রুপে। ব্যাট হাতে তিনি বোলার সংহারক। বল হাতে ভারত অধিনায়ক মিতালি রাজের মুশকিল আসান। অলরাউন্ডার দীপ্তি কতটা ভয়ঙ্কর হতে পারেন, শ্রীলঙ্কার মহিলা দলের ক্রিকেটারেরা তা হাড়েহাড়ে টের পেলেন বুধবার। ডার্বিতে শ্রীলঙ্কাকে ১৬ রানে হারিয়ে বিশ্বকাপে চারে চার করে ফেলল ভারতীয় মহিলা দল। এবং সেই জয়ে সবচেয়ে বড় অবদান রাখলেন দীপ্তি। তিন নম্বরে ব্যাট করতে নেমে লড়াকু ৭৮ রান করার পাশাপাশি বল হাতে তুলে নিলেন এক উইকেট। তাঁকে ছাড়া অন্য কারও হাতে ম্যাচের সেরার পুরস্কার তুলে দেওয়ার কার্যত কোনও উপায়ই ছিল না।
ম্যাচের সেরার স্বীকৃতি পাওয়ার পর দীপ্তি বললেন, ‘‘আমি যখন ব্যাট করছিলাম, উইকেটটা বেশ মন্থর ছিল। তাই মানিয়ে নেওয়ার জন্য সময় নিয়েছিলাম। তারই পুরস্কার পেয়েছি। বেশি জোরে বল মারার চেষ্টা করিনি। সোজা খেলার জন্যই সফল হয়েছি। টাইমিংয়ের ওপর জোর দিয়েছিলাম।’’ দীপ্তি আরও বলেন, ‘‘জিমে কঠোর পরিশ্রম করি। যে কারণে অনেক শক্তিশালী হয়েছি।’’ তৃতীয় উইকেটে মিতালির সঙ্গে ১১৮ রান যোগ করেছিলেন তিনি। মিতালির ৫৩ রান। প্রথমে ব্যাট করে ভারত করে ২৩২/৮। জবাবে শ্রীলঙ্কা শেষ করে ২১৬/৭ স্কোরে। ৮ পয়েন্ট নিয়ে গ্রুপের দ্বিতীয় স্থানে রয়েছে ভারত। আর একটা ম্যাচ জিতলেই শেষ চার নিশ্চিত।